Restaurant in Krugerwildtuin brandDie restaurant was die oggend in vlamme gehul (Foto: Kruger National Park, Twitter) Die Berg-en-Dal-restaurant in die Krugerwildtuin was vanoggend (Maandag) in vlamme gehul nadat ŉ brand in ŉ gedeelte van dié gewilde restaurant uitgebreek het. Dit is die tweede brand wat binne ŉ week by ŉ fasiliteit in die wildtuin uitgebreek het. Isaac Phaahla, woordvoerder van SANParke, sê personeel is net na 10:00 van die brand in kennis gestel. Hy sê die brand het vermoedelik in die kombuis uitgebreek en na ŉ gedeelte van die eetsaal versprei. “Die personeel en kontrakteurs het vinnig gereageer om die brand in bedwang te bring,” sê Phaahla. Die brand het in die kombuis uitgebreek (Foto: Kruger National Park, Twitter) Hy sê in hierdie stadium is geen beserings of sterftes aangemeld nie. “Skade aan die infrastruktuur is tot slegs die restaurant beperk. Die ander geriewe in die ruskamp word nie deur die brand geraak nie.” SANParke het op Twitter gesê die oorsaak van die brand word nog ondersoek. Geen verdere besonderhede is in hierdie stadium bekend nie. ŉ Brand het Woensdag ook in die winkel by die Letaba-ruskamp in die wildtuin uitgebreek. Soos vroeër berig, het die brand vermoedelik in die stoorkamer ontstaan en na die res van die winkel versprei. Die winkel is grootliks verwoes.